**ΚΑΤΕΠΕΙΓΟΝ**

**Πληροφορίες:** Τάνια Κατσάνη

**Αθήνα: 31.10.2014**

**Αρ. Πρωτ: 4327**

**Προς: Υπουργό Οικονομικών**

**κ. Γκίκα Χαρδούβελη**

**ΚΟΙΝ:** «Πίνακας Αποδεκτών»

**Θέμα:** **«Να μην υπολογιστούν τα επιδόματα αναπηρίας, προνοιακά, εξωιδρυματικό, διατροφικό κλπ. στο εισόδημα ως όριο για τις εκπτώσεις/ απαλλαγές από τον ΕΝΦΙΑ»**

***Κύριε Υπουργέ,***

Για ακόμη μία φορά, το αναπηρικό κίνημα της χώρας ζητά από την Πολιτεία κοινωνική προστασία για την πλέον επιβαρυμένη από την οικονομική κρίση ομάδα του πληθυσμού της χώρας, τα άτομα με αναπηρία, χρόνιες παθήσεις και τις οικογένειές τους.

Όχι μόνο δεν εισακούσθηκαν οι διορθωτικές κινήσεις που η Ε.Σ.Α.μεΑ. είχε προτείνει στον νόμο για τον ΕΝΦΙΑ, και μια μεγάλη ομάδα των ατόμων με αναπηρία έχει μείνει εκτός προστασίας (ΑμεΑ κάτω από 80%), αλλά ακόμη και οι εκπτώσεις και οι απαλλαγές που προσδοκούσαν χιλιάδες πολίτες χάνεται, με την απόφαση του υπουργείου Οικονομικών να συμπεριλάβει στο συνολικό ετήσιο οικογενειακό εισόδημα που λαμβάνεται υπόψη για τη χορήγηση των απαλλαγών από τον ΕΝΦΙΑ, το τεκμαρτό εισόδημα, αλλά ακόμη και τα εισοδήματα που δεν λαμβάνονται υπόψη για το ελάχιστο εγγυημένο εισόδημα: το ΕΚΑΣ, τα προνοιακά επιδόματα αναπηρίας, διατροφικό, εξωιδρυματικό!

Στις περισσότερες περιπτώσεις τα συνολικά ποσά «καθαρού ετήσιου οικογενειακού εισοδήματος» ξεπερνούν τα χαμηλά όρια εισοδήματος που έχουν τεθεί ως προϋποθέσεις για τη χορήγηση των απαλλαγών από τον ΕΝΦΙΑ σε κοινωνικά ευπαθείς ομάδες του πληθυσμού και το τελικό αποτέλεσμα είναι να κληθούν να πληρώσουν ολόκληρο το ποσό ΕΝΦΙΑ εκατοντάδες χιλιάδες πολίτες που περίμεναν ότι θα είναι δικαιούχοι απαλλαγών.

***Κύριε Υπουργέ,***

Τα επιδόματα αναπηρίας δίνονται ως το ΜΟΝΑΔΙΚΟ βοήθημα ενός κράτους που δεν προστατεύει με κανένα άλλο τρόπο ανθρώπους με βαριές αναπηρίες και χρόνιες παθήσεις, ώστε να αντιμετωπίσουν ως ένα βαθμό το πρόσθετο και μεγάλο κόστος που επιφέρει η αναπηρία τους. Στη χώρα που η ανεργία στα άτομα με αναπηρία έχει χτυπήσει κόκκινο, η κοινωνική πρόνοια έχει περιέλθει σχεδόν εξολοκλήρου στη διακριτική ευχέρεια των οικογενειών και το κόστος της αναπηρίας δεν έχει μετρηθεί ποτέ, παρά τις συνεχείς πιέσεις του οργανωμένου αναπηρικού κινήματος, η συμπερίληψη αυτών των επιδομάτων στο εισοδηματικό όριο και η συνακόλουθη ακύρωση έκπτωσης ή απαλλαγής από τον ΕΝΦΙΑ οδηγεί σε δυσβάσταχτα περιθώρια επιβίωσης.

***Κύριε Υπουργέ,***

Η Ε.Σ.Α.μεΑ. αναμένει τις άμεσες ενέργειές σας προς θετική κατεύθυνση, ώστε μην υπολογιστούν τα επιδόματα αναπηρίας, προνοιακά, εξωιδρυματικό, διατροφικό κλπ. στο εισόδημα ως όριο για τις εκπτώσεις/ απαλλαγές από τον ΕΝΦΙΑ.

**Με εκτίμηση**

**Ο ΠΡΟΕΔΡΟΣ Ο ΓΕΝ. ΓΡΑΜΜΑΤΕΑΣ**

**Ι. ΒΑΡΔΑΚΑΣΤΑΝΗΣ ΧΡ. ΝΑΣΤΑΣ**

**Πίνακας Αποδεκτών:**

-Γραφείο Πρωθυπουργού κ. Αντ. Σαμαρά

-Γραφείο Αντιπροέδρου της Κυβέρνησης κ. Ευ. Βενιζέλου

-Διαρκή Επιτροπή Οικονομικών Υποθέσεων

-Αναπληρωτή Υπουργό Οικονομικών κ. Χρ. Σταϊκούρα

-Υφυπουργό Οικονομικών κ. Γ. Μαυραγάνη

- Γραφείο Γενικής Γραμματείας Δημοσίων Εσόδων κ. Κ. Σαββαΐδου

-Φορείς Μέλη Ε.Σ.Α.μεΑ.